Lewenslank ná polisieman dogter verkragArgieffoto ŉ Voormalige polisiebeampte van Krugersdorp in Gauteng is lewenslange tronkstraf opgelê nadat hy sy dogter, wat in daardie stadium nege jaar oud was, verkrag het. Die burgerlike organisasie Sanco het Saterdag die vonnis verwelkom. “Geen ander kind sou veilig wees by ŉ pa wat só afstootlike misdaad gepleeg het nie,” het Jabu Mahlangu, woordvoerder van die organisasie, gesê. “Die uitspraak is ŉ behoorlike vonnis vir ŉ pa wat die vertroue van sy eie dogter verbreek het deur haar van haar kindwees en onskuld te ontneem.” Volgens Mahlangu dien die vonnis ook as ŉ afskrikmiddel vir oortreders van seksuele geweld. “Dit moedig ook slagoffers aan, wat in stilte ly, om daaroor te praat sodat die gereg sy gang kan gaan,” het hy bygevoeg. Die voormalige polisiebeampte van Krugersdorp, wie se naam weerhou word om die identiteit van sy dogter te beskerm, is Woensdag gevonnis nadat hy skuldig bevind is dat hy sy dogter herhaaldelik verkrag het tussen 2009 en 2010. Volgens die Nasionale Vervolgingsgesag het die beskuldigde skuld ontken en elke aspek van die kind se getuienis teengestaan. Dit het tot ŉ uitgerekte vyf jaar lange hofsaak gelei en die slagoffer ly as gevolg daarvan aan erge depressie en het al ŉ paar keer probeer selfmoord pleeg. “Die slagoffer het verskeie konsultasies en assesserings deurgemaak met betrokke professionele persone,” het Phindi Louw, woordvoerder van die NVG, gesê. “ŉ Impakverslag is ook opgestel en dit het ŉ belangrike rol gespeel om die hof te help om ŉ behoorlike vonnis te bepaal.”